342 Seruire, Seruus

Sicut varii sunt domini, varii sunt serui. Sed *Nemo potest duobus dominis seruire*, Matt. 6[:24], id est, Deo et peccato. Et hoc propter displicenciam duorum, quia vbi est Deus, non est peccatum, similiter et propter contrarietatem seruorum, qui seruus Dei bonus, seruus peccati malus.

Item, diuersitatem premiorum, quia [Rom. 6:23]: *Stipendia peccati, mors. Gratia Dei, uita eterna.* Sed sicut dicitur Matt. 4[:10]: *Soli* Deo seruire debeamus multis rationibus. Quarum vna est quia liberauit nos de potestate diaboli. Nam secundum Isidorum, *Etymologiarum* libro 9 capitulo 48. Et etiam secundum Augustinum, *De civitate* libro 19 c. 15, seruus nomen traxit a seruando, eo quod capti in bello poterat occidi, et tamen /f.105vb/ seruabantur. Tales eramus nos per peccata captiui, et poterat Deus iure belli nos occidisse, sed seruauit. Ideo eius serui sumus, Num. 16[:9]: *Separavit Deus ab omni populo, et junxit* nos *sibi, ut serviretis ei*. Luc. 1[:74]: *Sine timore, de manu inimicorum serviamus illi*. Qui seruit Deo potest seruire sine timore quia cum amore, sed qui seruit diabolo semper est in timore, quia Jer. 16[:13]: *Servietis diis alienis, qui non dabunt vobis requiem*, id est, nam diabolus videns seruum suum peccatorem fatigatum, in vno peccato trahit eum ad aliud genus peccati. Hoc figuratum est in Pharone, Exod. 5[:7] qui filios Israel fatigatos in luto et latere, fecit colligere paleas. Et non solum diabolus trahit ad aliud genus peccati, sed etiam infert opprobrium et confusionem. Vnde 1 Reg. 11[:2]: Naas Ammonites noluit habere filios Israel seruos et federatos nisi ferret eos opprobrium in Israel eruendo eorum oculos dextros. Ideo dixit Gregorius grave est seruire offenso qui nullo potest placari officio aut obsequio. Ideo dixit Dominus Josue 24[:15]: *Eligite quod placet, cui potissimum servire debeatis: diis*. Audeo legitur in diuersis historiis quod leo pro suo perpetuo seruiuit illi qui attraxit stipem de pede eius, sicut patet in *Legendis* Hieronimi. Sic deberemus nos seruire Deo qui liberauit nos, Thess. primo [1:9-10]: *Conversi estis ad Deum a simulacris* vestris, *servire Deo vivo, et vero*, *qui eripuit nos ab ira ventura*. Augustinus, 19 *De civitate* c. 15, condicio seruitutis iure intelligitur imposita peccatori. Proinde nusquam scripturarum legimus seruum, antequam Noe hoc nomen filio peccatori imponeret. Hoc itaque nomen seruitutis culpa meruit, non natura. Ideo proprie hoc nomen ad diabolum uel ad peccatorem pertinet, Joan. 8[:34]: *Qui facit [peccatum], servus est peccati*.

¶ Circa quod est aduertendum quod quandoque quis efficitur seruus per factum parentum et quasi per naturam et ab illa seruitute non potest quis liberari nisi per gratiam Domini. Alius efficitur per factum proprium et quasi per actuus ut cum quis capitur et incarceratur.

¶ Ab hac potest quis liberari per factum proprium uel caute euandendo uel per redempcionem. Sic spiritualiter nos sumus serui diaboli per factum parentum nostrorum prout contraximus originale peccatum a quo non possimus nisi per gratia Dei liberari. Sumus etiam serui diaboli per factum nostrum proprium committendo peccatum actuale mortale, 2 Pet. 2[:19]: *A quis superatus est*, ejus adductus *est*. Ab ista seruitute liberari non possumus nisi aut fugiendo peccatum aut redimendo per penitenticam.

¶ Igitur in bono seruo tria debent reperiri: fidelitas, veritas, pietas.

De primo, Psal. [99:2]: *Servite Domino in lætitia*. Peccator proprie non potest seruire Domino quia seruus est tot dominorum quorum viciorum, secundum Augustinum 4 *De civitate* ca. tercio.

De secundo, Josue 22[:5]: *Adhæreatisque ei, ac serviatis* et *in omni corde.* In regno Anglie habet progenitus communa hereditatem et alii filii non nisi secundum quod ille voluerit dare et pro seruicio illorum. Sic Christus qui est progenitus in multis fratris habet totum de iure. Ideo si velimus quicquam habere, seruiamus ei veraciter. Multi in terrenis dicunt illud, Gen. 47[:25]: *Leti seruiemus regi*. Sed regi celesti pauci

sic faciunt, Jer. 2[:20]: *Dixisti: Non serviam*. Vnde nota quod in religionibus uel diebus quibus seminatur, se offerunt ad seruiendum in mensa, sed aliis diebus plorens se offerunt. Sed heu quia ad Rom. [1:25] dicitur, *Servierunt potius creaturæ quam Creatori*.

¶ Nam quidam seruiunt pallido et nocturno ydolo lune quod fabricat inuidia. Alii idolo matris qui dicitur deus belli quod depingit ira. Alii ydolo Mercurii qui dicitur deus mercatorum quod depingit auaricia. Alii idolo Jouis cui attribuitur tonare et fulminare quod depingit superbia. Alii ydolo Saturni qui vix in triginta annis complet cursum suum quod depingit accidia. Alii ydolo solis /f. 106ra/ qui humores consumit quod depingit gula. Cum tamen pocius esset seruiendum Deo vero quam creature, secundum illud 1 Reg. 7[:3]: *Præparate corda vestra Domino, et servite* illi *soli*. Verum quia non placent secundum rebelles, ceci, contempnosi, infideles, sompnolenti, leprosi, fetidi. Ideo proparate corda vestra Domino ne sitis rebelles per superbiam, ceci per inuidiam, contempnosi per iracundiam, infideles per auariciam, sompnolenti per accidiam, leprosi per luxuriam,[[1]](#endnote-1) fetidi per gulam. Et seruite illi ab istis viciis per penitentiam elongando gratiam oblatam non respuendo.

¶ Nempe superbia ad ostium stat se offerendo, sed fores non erumpit, secundum illud Apo. 3[:20]: *Sto ad ostium, et pulso: si quis* *mihi aperuerit [januam], intrabo*, etc.

¶ De seruo ceco conqueritur Dominus, Ysai. 42[:19]: *Quis cæcus, nisi servus meus*, quasi dicens, multos cecos foueo et teneo in seruicio meo.

¶ Quidam tamen seruiunt ex dileccione ut virtuosi, quidam ex coaccione ut captiui, quidam ex conduccione ut mercenarii. Sed in hiis omnibus seruiendum esset Deo libenter cum tota beneuolencia, Psal. [17:45]: *Populus quem non cognovi servivit mihi; in auditu auris [obedivit mihi]*.

Secundo, fideliter cum tota diligencia, Matt. 25[:21]: *Euge serve bone, et fidelis: quia super [pauca fuisti fidelis]*.

Tercio, vigilanter sine negligencia, Luc. 12[:43]: *Beatus ille servus quem, cum venerit dominus, invenerit* vigilantem. Propter ista in serui commendantur tria. Fidelitas, Eccli. 33[:31]: *Si est tibi servus fidelis, sit [tibi] quasi anima tua*. Secundo operositas, Matt. 20[:6-7]: *Quid hic statis tota die otiosi? ite*, etc. Tercio sagacitas, Eccli. 7[:23]: *Servus sensatus sit tibi dilectus*.

¶ Item, nota quod incumbit nobis seruire Christo ratione creacionis, quia sumus serui eius originarii, Ysai. 44[:2]: *Hæc dicit Dominus formans* me, ex *utero* seruum sibi.

Secundo, ratione recreacionis quia sumus serui eius empticii, Ysai. 44[:21-22]: *Servus meus es tu Israël*, et sequitur, *revertere ad me, quoniam* ego *redemi te*.

Tercio, ratione premiacionis quoniam sumus serui eius conducticii. Conduxit, enim, nos *ex denario diurno* illo quo laborantes in vineam premiabit, Matt. 20[:2]. Et Matt. 25[:21]: *Euge serve bone, et fidelis* intra in gaudium tui.

Item, seruus sepius incuruatur sub onere propter quod *desiderat vmbram*, Job 7[:2]. Et Eccli. 33[:27]: *Servum inclinant operationes assiduæ*.

Secundo, seruus flagellatur pro scelere, quia Eccli. 42[:5]: *Servo pessimo latus sanguinare*.

Tercio, seruus est ingratus beneficio de quo conqueritur, Job 19[:16]: *Servum meum vocavi, et non respondit: proprio ore deprecabar illum*. Et Prou. 29[:21]: *Qui delicate a pueritia nutrit servum suum postea sentiet* illum *contumacem*.

Quarto, seruus est elatus in domino quod deplorat, Jeremias Tre. 5[:8]: *Servi dominati sunt nostri*. Et Prou. [30:21]: *Per tria movetur terra,* *et quartum* quod *non* sustinet: *per seruum, cum regnauerit; per stultum, cum* saciatus *fuerit, et per ancillam, cum fuerit haeres domine sue*.

Quinto, seruus est remotus a consilio, quia Joan. 15[:15] dicitur, *Servus nescit quid faciat dominus ejus*.

Sexto, serus ammotus est pro libito, Joan 8[:35]: *Servus non manet in domo in æternum*.

¶ Item, tribus de causis seruus non implet voluntatem domini sui. Quia aut graue est quod imponitur aut quia quamuis non faciat non timet supplicium domini quia licet faciat, non sperat premium. Sed in mandatis Christi primum non excusat quia [1] Joan. 5[:3]: *Mandata ejus gravia non sunt*. Nec secundum quia si non feceris non euades supplicium, Luc. 12[:47]: *Qui cognovit voluntatem domini sui, et non facit* plagis, *vapulabit multis*.

¶ Nec tercium, quia ex facto premium consequeris, Joan. 12[:26]: *Ubi sum ego, illic et minister meus erit*. Matt. 12[:50]: *Quicumque fecerit voluntatem Patris mei, qui in cælis est, ipse* intrabit in regnum celorum.

1. luxuriam ] *corr*. accidiam F.128. [↑](#endnote-ref-1)